b'\n_START_ARTICLE_\nPlod\n_START_PARAGRAPH_\nPl\xc3\xb3d ali s\xc3\xa1d je v botaniki dozorelo jaj\xc4\x8dece v stanju semenske zrelosti cveto\xc4\x8de rastline. Sestoji se iz semen in osemenja ali oplodja._NEWLINE_Plod lahko pomeni tudi sadje, vendar to ni nujno. Kadar oba pojma ena\xc4\x8dimo, je plod obi\xc4\x8dajno sladek in mesnat. Taki so na primer sliva, jabolko in pomaran\xc4\x8da. Plodovi, ki jih ne uvr\xc5\xa1\xc4\x8damo med sadje, a se uporabljajo v kulinariki, so na primer bu\xc4\x8de, oves, paradi\xc5\xbenik in zeleni poper. Ti spadajo med zelenjavo oziroma poper med za\xc4\x8dimbe.\n_START_SECTION_\nNastanek ploda\n_START_PARAGRAPH_\nOploditev sledi opra\xc5\xa1itvi in plodni listi (karpeli), ki so nosilci \xc5\xbeenskih semenskih zasnov, za\xc4\x8dno po oploditvi rasti. Spremenijo obliko, otrdijo ali omesenijo in se postopno spremenijo v zrel plod.\n_START_SECTION_\nBirni plodovi\n_START_PARAGRAPH_\nZa birne plodove je zna\xc4\x8dilno, da nastanejo iz prostih plodnih listov, ki dozorija v samostojne plodi\xc4\x8de (me\xc5\xa1i\xc4\x8dke, orehe), npr. malinjak in robida. Pri jagodnjaku so plodi\xc4\x8di zrasli z omesenelo cvetno osjo.\n_START_SECTION_\nSoplodja\n_START_PARAGRAPH_\nSoplodja nastanejo iz socvetja in imajo videz enotnega ploda. Soplodja tvorijo smokva, murva, pravi kostanj, figovec, ananas, stor\xc5\xbeek hmelja. Med soplodja pri\xc5\xa1tevamo tudi stor\xc5\xbee iglavcev: smreka, jelka, bor ter omesenele brinove stor\xc5\xbee.'